ทิสโก้ขายRMFทองแจกโปรโมชันมั่นใจได้สองเด้งโกยกำไร-ลดภาษี
บลจ.ทิสโก้ เสนอขายกอง RMF ลงทุนทองคำ แจกโปรโมชัน คาดสิ้นปีนี้ให้เป้า 1,900 เหรียญ
30 ต.ค. 2565

บลจ.ทิสโก้ เสนอขายกอง RMF ลงทุนทองคำ แจกโปรโมชัน คาดสิ้นปีนี้ให้เป้า 1,900 เหรียญ
นายธีรนาถ รุจิเมธาภาส กรรมการผู้จัดการ บริษัท หลักทรัพย์จัดการกองทุน (บลจ.) ทิสโก้ เปิดเผยว่า บริษัทเสนอขายกองทุนเปิดทิสโก้ โกลด์ ฟันด์ เพื่อการเลี้ยงชีพ ซึ่งเป็นกองทุน RMF ที่มีนโยบายมุ่งเน้นลงทุนในทองคำแท่ง เพื่อสร้างผลตอบแทนให้ใกล้เคียงกับราคาทองคำ และที่สำคัญผู้ลงทุนยังสามารถใช้สิทธิในการหักลดหย่อนภาษีได้อีกด้วย
กองทุนดังกล่าวเน้นลงทุนในหน่วยลงทุนของกองทุน SPDR Gold Trust (กองทุนหลัก) ซึ่งเป็นกองทุนอีทีเอฟที่จดทะเบียนซื้อขายในตลาดหลักทรัพย์ฮ่องกง โดยจะลงทุนในหรือมีไว้ในกองทุน SPDR Gold Trust โดยเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน
นอกจากนี้ ยังมีจุดเด่นอยู่ที่สภาพคล่องสูงซื้อขายได้ทุกวันทำการ ซึ่งช่วยเพิ่มสภาพคล่องให้กับนักลงทุนและช่วยให้สามารถทำกำไรจากการปรับตัวเพิ่มขึ้นและลงของราคาทองคำในระยะสั้นได้
“กองทุนนี้เหมาะกับผู้ที่ต้องการลงทุนในทองคำในระยะยาว และจะช่วยเพิ่มโอกาสทำกำไรจากการเพิ่มขึ้นของราคาทองคำ และยังช่วยลงทุนในสินทรัพย์หลากหลายและกระจายความเสี่ยงในการลงทุนในกองทุน RMF” นายธีรนาถ กล่าว
กองทุนเปิดทิสโก้ โกลด์ ฟันด์ เพื่อการเลี้ยงชีพ มีมูลค่าโครงการ 1,000 ล้านบาท และจะเสนอขายครั้งแรก (ไอพีโอ) ในระหว่างวันที่ 1625 พ.ย. 2554 ที่ บลจ.ทิสโก้ และธนาคารทิสโก้ทุกสาขา มูลค่าจองซื้อขั้นต่ำ 5,000 บาท โดยมีโปรโมชันพิเศษในช่วงเปิดขายไอพีโอ รับฟรีบัตรกำนัลเซ็นทรัลมูลค่า 100 บาท และพิเศษสุดสำหรับยอดซื้อทุกๆ 1.5 หมื่นบาท รับเพิ่มบัตรกำนัลเซ็นทรัลมูลค่า 100 บาท ไม่จำกัดจำนวน 
สาเหตุที่ออกและเสนอขาย RMF ลงทุนทองคำ เนื่องจากฝ่ายกลยุทธ์การลงทุนของ TISCO Wealth มีมุมมองว่าความต้องการทองคำในตลาดโลกยังคงมีอย่างต่อเนื่อง จากการที่ธนาคารกลางของประเทศต่างๆ เริ่มหันมาถือครองทองคำแทนเงินสกุลดอลลาร์สหรัฐ หรือสกุลยูโร จะเป็นปัจจัยสนับสนุนที่ทำให้ราคาทองคำโลกจะยังมีการปรับตัวเพิ่มขึ้นในระยะยาว และในปีนี้มีเป้าหมายว่าที่ 1,900 เหรียญสหรัฐต่อออนซ์
ด้านบริษัท วายแอลจี บูลเลี่ยน แอนด์ ฟิวเจอร์ส คาดว่า ปัจจัยที่กดดันราคาทองคำคือ การแข็งค่าของเงินสกุลดอลลาร์ส่งผลให้นักลงทุนต่างขายสินค้าโภคภัณฑ์ต่างๆ รวมไปถึงทองคำ แต่เชื่อว่าการอ่อนตัวของราคาทองคำจะเกิดขึ้นในระยะสั้นๆ เพราะปัญหาหนี้สาธารณะของยูโรจะเป็นปัจจัยหนุนราคาทองคำให้ปรับตัวขึ้นไปได้